ରିଫ୍ଲେକ୍ସ ସିଙ୍କୋପି  (ଇଂରାଜୀ ଭାଷାରେ ) ଏକ ବେମାରୀ ଯେଉଁଥିରେ କିଛି ସମୟ ନିମନ୍ତେ ସ୍ନାୟୁ ଜନିତ   କାରଣରୁ ରକ୍ତ ଚାପ   କମି ଚେତନା ହଜିଯାଏ    । ଚେତନା ହାନୀ   ହେବା ପୂର୍ବରୁ ଝାଳ ବୋହିବା, ଦୃଷ୍ଟିହାନୀ, କାନନାଦ ଆଦି ଲକ୍ଷଣ ରୋଗୀ ଅନୁଭବ କରେ । ଚେତା ଶୂନ୍ୟ ଅବସ୍ଥାରେ ମଧ୍ୟ ରୋଗୀର ମାଂସପେଶୀ ଫଡ଼ ଫଡ଼ ହେବା ଦେଖାଯାଏ । ଏହି ଅବସ୍ଥାରେ ପଡ଼ିଗଲେ ଆଘାତ ମଧ୍ୟ ହୁଏ । ରିଫ୍ଲେକ୍ସ ସିଙ୍କୋପି ରୋଗ ତିନି ପ୍ରକାର ଦେଖାଯାଏ ଯଥା:- ଭସୋଭାଗାଲ, କ୍ୟାରୋଟିଡ ସାଇନସ ଓ ସିଚୁଏସନାଲ । ରକ୍ତ ଦେଖିଲେ, ଯନ୍ତ୍ରଣା ହେଲେ, ଭାବୁକ ଅବସ୍ଥା ହେଲେ ବା ଅନେକ ସମୟ ଧରି ଠିଆ ହୋଇ ରହିଲେ ଭାସୋଭାଗାଲ ଧରଣର ରିଫ୍ଲେକ୍ସ ସିଙ୍କୋପି ହୁଏ । ମୁତ୍ର ତ୍ୟାଗ, ଗିଳିବା ଓ କାଶିବା ସମୟରେ ସିଚୁଏସନାଲ ସିଙ୍କୋପି ହୁଏ । ବେକରେ ଥିବା କ୍ୟାରୋଟିଡ ସାଇନସକୁ ଚିପି ଧରିଲେ କ୍ୟାରୋଟିଡ ସାଇନସ ସିଙ୍କୋପି ହୁଏ । ଏହି ରୋଗରେ ସ୍ନାୟୁ ମଣ୍ଡଳ ଯୋଗୁ ହୃଦ୍ ଗତି ହାର କମିଯାଏ ଓ ରକ୍ତନଳୀ ଫୁଲିଯିବା ଯୋଗୁ ନିମ୍ନ ରକ୍ତ ଚାପ ସୃଷ୍ଟି ହୋଇ ଯଥେଷ୍ଟ ରକ୍ତ ମସ୍ତିଷ୍କ‌କୁ ଯାଇପାରେ ନାହିଁ । ସମ୍ଭାବ୍ୟ କାରଣମାନଙ୍କୁ ଦୁରେଇ ଦେବା ପରେ ଲକ୍ଷଣ ଦେଖି ରୋଗ ନିର୍ଣ୍ଣୟ କରାଯାଏ । କୌଣସି ନିର୍ଦ୍ଦିଷ୍ଟ ଚିକିତ୍ସା ବିନା ଏ ରୋଗ ଉପଶମ ହୋଇଯାଏ । ଏହି ରୋଗର ଟ୍ରିଗରମାନଙ୍କଠାରୁ ଦୂରେଇ ରହିବା ବିଧେୟ । ଯଥେଷ୍ଟ ତରଳ ପଦାର୍ଥ, ଲବଣ ଓ ବ୍ୟାୟାମ କରିବା ଉପକାରୀ ହୁଏ । ଭାସୋଭାଗାଲ ସିଙ୍କୋପିରେ ଏହା ଯଥେଷ୍ଟ ନହେଲେ ମିଡୋଡ୍ରିନ   ବା ଫ୍ଲୁଡ୍ରୋକର୍ଟିଜୋନ ଦିଆଯାଏ । କ୍ୱଚିତ ଏକ କାର୍ଡ଼ିଆକ ପେସମେକର   ଆବଶ୍ୟକ ହୁଏ । ବର୍ଷକୁ ୧,୦୦୦ ଲୋକରେ ଜଣେ ରିଫ୍ଲେକ୍ସ ସିଙ୍କୋପି ରୋଗରେ ଆକ୍ରାନ୍ତ ହୁଏ । ସମସ୍ତ ସିଙ୍କୋପି   ରୋଗ ମଧ୍ୟରୁ ୫୦% ଏହି ରିଫ୍ଲେକ୍ସ ସିଙ୍କୋପି ରୋଗ ଓ ଏହା ଏକ ସାଧାରଣ ରୋଗ ।